โบรกฯเชียร์เก็บ RJH ลุ้นไตรมาส 3 โตแจ่มรับไฮซีซั่น เคาะเป้าสูงอัพไซด์พุ่ง 20%
โบรกฯเชียร์เก็บ RJH ลุ้นไตรมาส 3 โตแจ่มรับไฮซีซั่น เคาะเป้าสูงอัพไซด์พุ่ง 20%
โบรกฯเชียร์เก็บ RJH ลุ้นไตรมาส 3 โตแจ่มรับไฮซีซั่น เคาะเป้าสูงอัพไซด์พุ่ง 20%
17 ก.ย. 2562

“ข่าวหุ้นธุรกิจออนไลน์” ได้ทำการสำรวจข้อมูลและบทวิเคราะห์หุ้น บริษัท โรงพยาบาลราชธานี จำกัด (มหาชน) หรือ RJH หลังบริษัทเตรียมลงทุนราว 450 ล้านบาท เพื่อสร้างโรงพยาบาลแห่งใหม่ในอ.หนองแค จ.สระบุรี ขนาดไม่ต่ำกว่า 100 เตียง เพื่อมุ่งรองรับลูกค้ากลุ่มสิทธิประกันสังคม โดยคาดว่าจะเริ่มก่อสร้างในต้นปี 2563 และพร้อมเปิดดำเนินการปลายปี 2564 ซึ่งปีแรกที่เปิดดำเนินการคาดว่าจะมีโควตาลูกค้าประกันสังคมราว 30,000 คน
รวมทั้งลงทุนถือหุ้น 4.375% ในโรงพยาบาลน่าน-ราม ก็เป็นการร่วมลงทุนกับกลุ่มโรงพยาบาลพันธมิตร คือ กลุ่มบริษัท โรงพยาบาลรามคำแหง จำกัด (มหาชน) หรือ RAM เพื่อพัฒนาโรงพยาบาลที่มีขนาด 120 เตียงใน จ.น่าน คาดว่าจะก่อสร้างแล้วเสร็จและเริ่มเปิดดำเนินการได้ในปี 2566  รองรับลูกค้าเงินสดและประกันสุขภาพ โดยคาดว่าโรงพยาบาลนี้จะให้ผลตอบแทนราว 10%
สำหรับเป้าหมายผลการดำเนินงานในปี 2563 คาดว่ารายได้จะเติบโตไม่ต่ำกว่า 10% เนื่องจากจะเริ่มเปิดให้บริการศูนย์การแพทย์อุบัติเหตุภายในต้นเดือนม.ค. 2563 และมีการขยายพื้นที่ให้บริการในโรงพยาบาลอีกด้วย ขณะที่ในปีนี้มั่นใจว่ารายได้จะเติบโต 10-15% จากระดับ 1.59 พันล้านบาทในปีที่แล้ว ซึ่งเป็นไปตามเป้าหมาย จากการปรับพื้นที่ในโรงพยาบาลเพื่อให้มีพื้นที่บริการผู้ป่วยนอกและผู้ป่วยในมากขึ้น และผลักดันให้กำไรในปีนี้จะทำได้สูงกว่าปีก่อน ตามการเติบโตของรายได้
โดยพบว่า นักวิเคราะห์ บล.ดีบีเอส วิคเคอร์ส (ประเทศไทย) ระบุในบทวิเคราะห์ แนะนำ “ซื้อ” หุ้น RJH ประเมินราคาเป้าหมาย 33 บาท/หุ้น (DCF) ชอบ RJH เนื่องจากมีการเติบโตแข็งแกร่ง, ฐานะการเงินดีมากเป็นเงินสดสุทธิ และมี Valuation จูงใจ โดยซื้อขายที่ P/E ปี 2562 เท่ากับ 19 เท่า ต่ำกว่าเฉลี่ยของกลุ่มที่ 30 เท่า
อีกทั้งคาดกำไรสุทธิไตรมาส 3/62 จะเติบโตเป็นเลขสองหลัก รายได้ในไตรมาส 3/62 เติบโตดีจาก U rate ที่สูง 75% ทั้งในส่วน IPD และ OPD เพราะเป็นฤดูฝน, มีการขยายส่วน IPD ของ RJH อีก 29 เตียง และของ RRH อีก 6 เตียง (จากสิ้นปี 2561 ที่ 245 เตียง)
ส่วนแนวโน้มไตรมาส 4/61 แข็งแกร่ง จากรายได้ที่เติบโตและอัตรากำไรขั้นต้นดีขึ้นจากการเพิ่มบริการที่ซับซ้อนมากขึ้น ประมาณการ Core profit ปี 2562 เติบโต 39% เมื่อเทียบจากปีก่อน เป็น 354 ล้านบาท ซึ่งมาจากรายได้เติบโต 15% เทียบจากปีก่อน และ GPM เพิ่มเป็น 33% แต่กำไรสุทธิบรรทัดสุดท้ายจะกระทบด้วยรายการกำไรขายที่ดินหลังภาษี 78 ล้านบาทและสำรอง Employee Benefit 10 ล้านบาท
โดยมี Upside Risk จากการอาจจะได้ค่าชดเชยประกันสังคมเพิ่มขึ้น โดยกลุ่มโรงพยาบาลฯได้ขอปรับขึ้นไป 12% จาก 2,850 เป็น 3,033 บาท/ราย อย่างไรก็ดี ถ้าได้ปรับขึ้นก็น่าจะน้อยกว่าที่ขอไปเมื่อพิจารณาจากอดีต และคาดไว้ที่ 5-8% ซึ่งหากเป็นดังนี้ประมาณการกำไรสุทธิปี 2563 จะอยู่ที่ 428-448 ล้านบาท (+8.6% ถึง +13.8% จากคาดการณ์กำไรสุทธิปัจจุบัน)
ส่วนลงทุนสร้างโรงพยาบาลเพิ่มที่หนองแค จ.สระบุรี ขนาดโรงพยาบาล 100 เตียง ใช้เงินลงทุน 450 ล้านบาท เน้นคนไข้เงินสดและประกันสังคมซึ่งจะได้โควต้าเพิ่ม 1 แสนราย  คาดว่าจะสร้างเสร็จและเปิดให้บริการปลายปี 2021
ด้าน นักวิเคราะห์ บล.ฟิลลิป (ประเทศไทย) ระบุในบทวิเคราะห์ แนะนำ “ซื้อ” หุ้น RJH ประเมินราคาเป้าหมาย 31 บาท/หุ้น พร้อมปรับประมาณการกำไรและกำไรปกติขึ้นเล็กน้อย จากแผนก่อสร้างโรงพยาบาลใหม่ รวม 200 เตียง งบลงทุน 850 ล้านบาท มี 2 โครงการ คือ โรงพยาบาลราชธานี 2 และ โรงพยาบาลราชธานีหนองแข เริ่มก่อสร้างต้นปี 2563 และเปิดปลายปี 2564 ส่วนการลงทุนในโรงพยาบาลน่านราม 35 ล้านบาท คาดแล้วเสร็จและเปิดได้ในปี 2566
ทั้งนี้ในไตรมาส 3/62 เป็นช่วง High Season คาดการดำเนินงานปรับตัวดีขึ้นทั้งเมื่อเทียบจากปีก่อน และเมื่อเทียบจากไตรมาสก่อน แม้ต้นไตรมาสฝนอาจตกไม่มากเท่าปีก่อนแต่เดือนต่อๆ มาเริ่มตกมากขึ้น โดยเฉพาะเดือนก.ย. และนานติดต่อหลายวัน
ประกอบกับกับที่ขยายกำลังให้บริการต่อเนื่อง ทำให้สามารถรองรับผู้ใช้บริการได้มากขึ้น ส่งผลให้ U-rate เพิ่มขึ้น บวกกับจำนวนผู้ประกันตนในขณะนี้ที่ 1.89 แสนราย (เพิ่มขึ้น 7% เมื่อเทียบจากปีก่อน) และการบริหารจัดการต้นทุนที่ดี แต่ว่า SG&amp;A เพิ่มเล็กน้อยจากการขยายวอร์ด, ICU, ห้องฉุกเฉิน เพื่อเป็นศูนย์อุบัติเหตุฉุกเฉินซึ่งจะเปิดต้นปี 63 จากปัจจุบันอยู่ระหว่างขอติดตั้งวิทยุร่วมกับหน่วยงานกู้ภัยเพื่ออำนวยความสะดวก แต่อย่างไรก็ดีคาดจะไม่มีตั้งสำรองฯและดอกเบี้ยจ่ายลดลงหลังชำระคืนเงินกู้ยืมแล้วทั้งหมด
ขณะที่ราคาหุ้น RJH ปิดตลาดวานนี้ (16 ก.ย.) อยู่ที่ 26.50 บาท บวก 0.50 บาท หรือ 1.92% ด้วยมูลค่าซื้อขาย 19.83 ล้านบาท ยังมีอัพไซด์จากราคาเป้าหมาย 33 บาท อยู่ 24.53%